Arne Toft (S), 2003-04-22:
Først og fremmest vil jeg gerne sige tak til SF; debatten her er nødvendig.
Socialdemokratiet ønsker en udvikling, der også tilgodeser de særlige behov, der er i landdistrikterne, så vi kan få en mere afbalanceret udvikling i hele Danmark.
Regeringen har et ansvar for at sikre, at der også i yderområderne er mulighed for bosætning, beskæftigelse, uddannelse, indkøbsmuligheder og kulturmiljøer.
Men det forudsætter, at regeringen er villig til at gøre en indsats for at nå målet.
Det har de efter min mening ikke gjort.
I regeringsgrundlaget er der et afsnit, der hedder: »En afbalanceret udvikling i Danmark«, og der står bl.a.: »Den danske befolkning skal sikres gode og ligelige levevilkår, uanset hvor i landet man bor.
Regeringen ønsker, at alle områder af landet bliver attraktive områder for udvikling og bosætning, således at der kan oppebæres en geografisk spredning af befolkningen og den økonomiske aktivitet.
Regeringen vil tilstræbe, at den regionale udvikling på lang sigt fører til mindre ulighed i service, beskæftigelse og økonomiske vilkår i regionerne.«
Og hvad har man så gjort?
Regeringen gav under dække af konkurrenceevnepakken bedre forhold og skattelettelser til visse dele af det etablerede erhvervsliv, samtidig med at den afskaffede de støttemuligheder, der var målrettet erhvervslivet i yderområderne.
Jeg kan nævne tilskud til vedvarende energi, solvarme.
De har næsten nedlagt virksomhederne Biogas og Nordvestjysk Folkecenter for Vedvarende Energi.
400 mio. kr. forsvandt, 20 mio. kr. kom til.
Pengene blev flyttet fra tyndtbefolkede områder til byområder.
Der blev flyttet cirka det samme beløb til forskning, og det er godt, at der også kommer forskning de steder.
Regeringen har valgt nu næsten at nulstille bevillingen til strukturprojekterne under EU's landdistriktprogram, der ellers har været anvendt til små og mellemstore virksomheder, hvilket er lige det, der er behov for.
På trods af at EU giver 50 pct. refusion, vælger regeringen at spare de 40 mio. kr., der tidligere har været afsat.
Regeringen fører en uddannelsespolitik, der ikke tager hensyn til yderområderne.
Det er nu, det er vigtigt for lokalsamfundene, at ungdommen ikke skal tvinges væk i en al for tidlig en alder, ligesom det er nødvendigt at fastholde et højt uddannelsesniveau i tyndtbefolkede områder.
Med hensyn til udflytning af de offentlige arbejdspladser: Ja, indenrigs- og sundhedsministeren sagde på landdistriktskonferencen på Fuglsøcentret, hvorfra jeg læste referatet
: Glem udflytning af statslige arbejdspladser, også de nye, der er ikke penge til det.
Det har ingen virkning.
Varselspuljen er blevet nedlagt.
Vandfondpuljen er nedlagt.
Tilskud til turisme: 20 mio. kr. mindre til provinsen, 3,6 mio. kr. mere til København, som nu får 19,8 mio. kr. Og så er der faldet de her penge af, som man kan søge.
Jysk-fynsk erhvervsredegørelse: Langt færre penge end oprindelig lovet, svært for virksomhederne at låne penge i yderområderne.
Det er godt nok, at man skaber mulighed for, at man kan lave en virksomhed i yderområderne, men når kreditforeningerne ikke vil udlåne pengene, er der jo ikke noget ved det.
Puljen til kollektiv trafik i de tyndt befolkede områder er forsvundet under dækket af finanslovprioritering.
Regeringens skattepolitik rammer de kommuner med svagest skattegrundlag hårdest.
I miljøministerens landsplanredegørelse »Et Danmark i balance« lægges der meget vægt på ildsjæle, og det er også hørt fra Venstrefolk i dag.
Mener regeringen, at ildsjæle skal stå for det arbejde, som regeringen ikke vil være med
Pointen er jo netop, at hvis regeringen ikke vil medvirke til at skabe vækst i yderområderne, er der jo ingen ressourcepersoner tilbage i lokalområderne.
Udviklingen kræver en større indsats end blot at satse på, at nogle ildsjæle vil overtage det ansvar for udviklingen i hele Danmark, som regeringen så gerne ved festlige lejligheder vil bryste sig af.
Centraliseringen kommer af sig selv; udviklingen skal man kæmpe for.
Jeg kan forstå, at kampen ikke vil få støtte fra regeringen.
Tværtimod.
Jeg mener ikke, at de tiltag, regeringen har gjort, har noget at gøre med den målsætning, den har i regeringsgrundlaget. Jeg synes, det er værd at nævne, at Danmark sammenlignet med andre lande omkring os er et af de lande, hvor den statslige styring af regionalpolitikken er mindst.
Jeg mener også, den er nødvendig.
Netop nu er udsigterne ikke lyse.